TAKO SMO RADILI SVE OVE GODINE..

U Sisačko-moslavačkoj županiji je 35 osnovnih škola i 13 srednjih, i svaka ima stručnog i kompetentnog knjižničara.

Naše vijeće broji 47 članova, imamo 4 savjetnika, 3 mentora i 3 dobitnice Nagrade „Višnja Šeta“.

Školski knjižničari naše županije već dugi niz godina svoj rad i aktivnosti ne zatvaraju samo unutar svojih školskih knjižnica. Dapače, svojim radom, kreativnošću, stručnošću, ali i prezentacijom svoga rada nastojimo upoznati ne samo kolege, nego i širu zajednicu da bez školskog knjižničara suvremena škola ne postoji. Zaista je trebalo mnogo godina da postanemo jednaki među jednakima, a s punim pravom možemo reći da smo i često ispred drugih. Tome je dokaz i ovogodišnja Proljetna škola koja već 30 godina pokazuje i dokazuje što sve rade školski knjižničari.

Zahvaljujući izvrsnoj dugogodišnjoj suradnji s Matičnom službom mi smo godinama prije 2000. održavali redovite stručne aktive na kojima smo učili kako obrađivati knjižničnu građu, signirati, klasificirati, provoditi reviziju – uglavnom stručne knjižničarske poslove. Sami smo se obrazovali i ti su nam aktivi mnogo pomogli, posebno onima koji nisu završili bibliotekarstvo.

Od 1988. Regionalna služba za narodne i školske knjižnice Zajednice općine Sisak nadzire i usmjerava rad knjižnica, organizira stručno usavršavanje knjižničara, savjetuje nas kako i što raditi. S nama su od početka bile Jasna Jednačak i Renata Holcer.

Nakon uspostave županija ta se služba preimenovala u Županijsku matičnu službu i ona od tada nadzire, ali i pomaže u našem radu, naši se aktivi i dalje redovito održavaju. Nakon Jasninog odlaska voditeljica postaje Dunja Holcer.

A onda su 2001. godine pri AZOO RH, tada Zavodu za školstvo, osnovana županijska stručna vijeća za sve nastavne predmete. Pa tako i školske knjižničare. Naši zajednički aktivi postaju stručna vijeća knjižničara osnovnih i srednjih škola. Dobili smo nova zaduženja, organiziraniji smo, naš rad sad sustavno prati i AZOO, a od samih početaka uvijek je uz nas bila naša Biserka Šušnjić. Njezinim odlaskom u mirovinu, viša savjetnica postaje Adela Granić.

Stručno usavršavanje je obaveza svakog učitelja, školski knjižničari samo nastavljaju ono što smo već godinama radili. U početku, vijeća smo imali 3-4 puta godišnje, a spontanim susretima i dogovorima s kolegama i prijateljima iz drugih županija inicirali smo upravo mi koji smo danas ovdje i obavezna Međužupanijska stručna vijeća.

Na našim skupovima osim aktualnih tema, predavanja, izlaganja iz pedagoške i knjižničarske struke već tradicionalno imamo primjere dobre prakse, upoznajemo se radom i zanimljivim aktivnostima koje provodimo u svojim knjižnicama, razmjenjujemo iskustva, organiziramo zajedničke izložbe, susrete, obilježavamo značajne datume ne samo u školama, već i u našim lokalnim zajednicama. Imali smo i BILJEŽNICU DOBRIH IDEJA, kako smo nazvali primjere iz prakse pa smo na neki način i preteča našeg knjižničnog odgoja i obrazovanja.

Upravo ovakav način rada zapravo najviše obogaćuje naš posao. Knjižničari su i inače prepuni ideja, rijetka „sorta“ koja bezrezervno daje, posuđuje, poklanja svoje ideje, zamisli, materijale, konačno sami sebe. Naša vijeća su prava mala druženja, mi nismo samo suradnici, već i prijatelji. Do osnivanja Međužupanijskih vijeća, na kraju svake školske godine išli smo na neki stručni izlet (zvali smo ih lipanjskim susretima), svima je u pamćenju sigurno ostao i prvi posjet Vili Ružić kojim smo obilježili Mjesec knjige. Ovim našim zajedničkim susretima upoznajemo škole u našoj i drugim županijama, gradove domaćine, saznajemo o kulturnim i prirodnim bogatstvima, tako smo se družili u Lonjskom polju, Topuskom, Kutini, Popovači, Petrinji, Novskoj, Višnjici, Virovitici, Siraču, Pitomači, Grubišnom Polju.

U ovih 17 godina imali smo više od 70 stručnih vijeća, 2007. održan je zajednički skup s ravnateljima osnovnih i srednjih škola, na kojem su neki ravnatelji prvi put saznali što sve rade knjižničari, a voditeljica vijeća OŠ je na stručnom vijeću ravnatelja upoznala prisutne s našim knjižničnim odgojem i obrazovanjem, ulogom školske knjižnice u kurikulu.

Zajedno smo organizirali mnogo izložbi, promocija, susreta (Da Vinci, Držić, Europska Unija, tradicionalno graditeljstvo – samo su neke od zajedničkih aktivnosti). Posebno smo ponosni na stručni skup povodom 10 godina rada županijskih stručnih vijeća na kojem je bilo mnogo kolegica i kolega iz cijele Hrvatske te izložbu i program koji smo realizirali bez ijedne kune, kao i na organizaciju 4. okruglog stola za školske knjižnice (sekcija za školske knjižnice pri HKD), održanih u našem gradu.

Na našim vijećima bili su gosti predavači i iz drugih županija ( Dinka Kovačević, Sanja Galic, Ivana Vladilo, Josip Rihtarić, Damir Balković, Ljerka Medved i dr.) , kod nas je bilo i nekoliko promocija knjiga: Školska knjižnica –korak dalje Dinke Kovačević i dr., Nove UDK tablice za školske knjižnice Veronike Čelić Tice i Jelice Leščić, Putokazi školske knjižnice Ane Demut, Enciklopedija astronomije Ane Ranogajec.

Moglo bi se još mnogo toga reći o našem radu, sve to govori da je stručno vijeće školskih knjižničara opravdalo svoje postojanje, da svojim radom, ljubavlju, stručnošću, velikim entuzijazmom i kreativnošću promičemo svoju struku, borimo se za nju pa iako je to ponekad Sizifov posao u nekim sredinama, mi se ne predajemo.

Nema novaca za knjige, računala, dnevnica…ali imamo snage, duha, znanja, dobre volje, vjerujem da i vama mnogi kolege zavide na ovakvim organizacijama stručnih vijeća, jer (kao što sam već prije rekla) mi nismo samo kolege, mi smo prijatelji, i svaki ponovni susret – bio on na Proljetnoj školi ili zajedničkom vijeću - obogaćuje nas uvijek iznova.

Pa i danas želim dragim kolegama iz Virovitičko-podravske i Bjelovarsko bilogorske županije da se lijepo osjećaju u Sisku, da što bolje upoznate naš grad, da ugodno provedemo ovo zajedničko vrijeme, i… odemo na zasluženi odmor!